Rut 4 – God gee 'n wonderlike uitkoms – Bybelskool
Written by Chris van Wyk on Nov 17, 2010 . Posted in Rut.
Die verhaal bereik sy hoogtepunt met die ontknoping wat plaasvind in die stadspoort, die plek waar alles van belang, van handel- tot regsake voltrek is.
Let op hoe Boas 'n fyn strategie uitwerk waarin dit nie net die losser-gebruik is wat in spel kom nie, maar ook die gebruik van die sogenaamde swaershuwelik (vgl ook die Juda-Tamar-verhaal in Gen 38 waarna later in die hoofstuk verwys word).
Hierdie gebruik het volgens Deut 25:5–10 bepaal dat as iemand sonder kinders sterf, een van sy broers verplig was om met sy weduwee te trou. Die eerste seun uit hierdie "swaershuwelik" geld dan as die seun en erfgenaam van die oorledene.
Die broer kon die verpligting ontduik deur 'n verklaring voor die oudstes van die dorp af te lê. Dit is egter as oneerbaar beskou. Die weduwee kon dan sy skoen uittrek en hom in sy gesig spoeg omdat hy nie sy broer se huis in stand hou nie.